འདི་ཉིད་སྐུ་འཁྲུངས་པའི་ལོ་དུས་ཀྱི་སྐོར།བཅོམ་ལྡན་པའི་རྣམ་ཐར་དུ།དགུང་ལོ་སོ་དྲུག་པའི་དུས་སུ་སྣར་ཐང་དུ་སློབ་དཔོན་སྐྱི་སྟོན་གྲགས་འབུམ་སྐུ་འདས་ནས་དེའི་གདན་ས་དང་།གཞན་ཡང་ཐེག་པ་ཆེ་ཆུང་གི་སྡེ་སྣོད་དང་།རྒྱུད་སྡེ་དང་།སྒྲ་ཚད་དང་།མན་ངག་ལ་སོགས་པའི་ཆོས་ཀྱི་ཚུལ་སྣ་ཚོགས་གསལ་བར་མཛད་པར་དགོངས་ནས།མཁན་ཆེན་ཐམས་ཅད་མཁྱེན་པ་མཆིམས་ནམ་མཁའ་གྲགས།དང་།ཉེ་གནས་ཆེན་པོ་ཆོས་ཀྱི་བྱང་ཆུབ་ཀྱི་གསུང་དང་བུ་སློབ་རྣམས་ཀྱིས་ཞུ་བ་བསྐུར་བ་ལ།དགེ་བའི་བཤེས་གཉེན་འཇམ་སྒེག་མཆིམས་འཇམ་པའི་དབྱངས་སུ་གྲགས་པ།དང་།དགེ་བཤེས་འབུམ་མེ་དང་།འབྲི་སྒང་པ་གཞོན་རྡོར་རྣམས་ཀྱིས་སྤྱན་དྲངས།ཞེས་འབྱུང་བ་ལྟར་མཆིམས་ཆེན་མོའི་བཀའ་མངགས་བཞིན་བཅོམ་ལྡན་པ་གདན་འདྲེན་ཞུ་མཁན་གཙོ་གྲས་སུ་མཆིམས་འཇམ་པའི་དབྱངས་བརྗོད་བདེ་ཆེད་མཚན་ཟུར་ལ་མཆིམས་སྦྱར་ཡོད།འདུག་ཅིང་།སྐབས་དེར་བཅོམ་ལྡན་པ་དགུང་གྲངས་སོ་དྲུག་དང་ཕྱི་ལོ་༡༢༦༢ལོ་ཡིན་པ་དང་།བླ་མ་བཅོམ་ལྡན་པར་འཇིགས་སྐུལ་བྱེད་སྟངས་ལ་བརྟགས་ན་མ་མཐའ་དགུང་གྲངས་ཉི་ཤུའི་ནང་ངམ་ཉི་ཤུའི་འོག་ཏུ་ཡོད་ངེས་སྙམ།གཞན་མཁས་པ་འདི་མཆོད་གནས་སུ་བཀུར་མཁན་གྱི་སོག་པོའི་གོང་མ་བྷུ་ཡན་ཐུ་སྲིད་ཁྲིར་འཁོད་དུས་ནི་ཕྱི་ལོ་༡༣༡༢དུང་དཀར་ཚིག་མཛོད་སོགས་སུ།ལྕགས་ཕག༡༣༡༡ཞེས་འབྱུང་།ཡིན་པ་དང་།འདི་སྲིད་ཁྲིར་ལོ་དགུ་ལས་བཞུགས་མི་འདུག་ལ།མཆིམས་འཇམ་པའི་དབྱངས་ལ་པཀྵིའི་མཚན་གནས་ཀྱང་སྲིད་ལོ་དགུའི་ནང་དུ་ཕུལ་བར་ངེས་པས།གོང་དུ་བཅོམ་ལྡན་པ་སྣར་ཐང་དུ་གདན་འདྲེན་སྐབས་འཇམ་སྒེག་དགུང་གྲངས་ཉི་ཤུའི་ནང་དུ་ཡོད་པར་ཆ་བཞག་ན་པཀྵིའི་མཚན་གནས་བཞེས་སྐབས་མཆིམས་འཇམ་པའི་དབྱངས་དགུང་གྲངས་བདུན་ཅུའི་ནང་དུ་ཡོད་པ་དང་།འཁྲུངས་དུས་ཀྱང་དུས་རབས་བཅུ་གསུམ་པའི་ལོ་རབས་བཞི་བཅུའི་ནང་དུ་ཡིན་པར་ཚོད་ཐིག་ཅིང་།སྐུ་འདས་སའང་སོག་ཡུལ་མིན་ནམ་སྙམ་མོ།།